མདོར་ན་རྗེ་ཉིད་སྐུ་ཚེའི་གང་པོར་གྲུབ་མཐའ་རིས་མེད་ཀྱི་མཁས་གྲུབ་དུ་མར་བསྟེན་ཞིང་མདོ་སྔགས་རིག་གནས་དང་བཅས་པ་ལ་སྦྱོང་པ་མཐར་མ་ཕྱིན་པ་མེད་པ་དང༌།སྐུ་ཚེ་བསྙེན་སྒྲུབ་མཛད་པས་ཡི་དམ་ལྷ་ཐམས་ཅད་ཀྱིས་ཞལ་མ་གཟིགས་པ་མེད་པ།རྩ་ཐིག་རླུང་གསུམ་ཐམས་ཅད་རྡོ་རྗེའི་ལུས་ལ་གནད་དུ་བསྣུན་པས་ལས་རླུང་གི་རྒྱུ་བ་ཕལ་ཆེར་དབུ་མའི་དབྱིངས་སུ་དག་སྟེ་དགའ་བཞིའི་བདེ་བ་ཆེན་པོ་སྐུ་ཉམས་སུ་བསྟར་བ།ཟབ་དོན་མཐའ་དག་དགོངས་པའི་ཀློང་ནས་རང་བརྡོལ་དུ་བྱུང་བའི་གསུང་རབ་བསྟན་བཅོས་པུ་སྟི་སུམ་ཅུ་ལྷག་ཙམ་བཞུགས་པ།དངོས་པོ་གང་ལའང་ཞེན་འཛིན་མེད་པ་ཕྱོགས་མེད་རྒྱལ་ཁམས་འགྲིམས་པའི་རིས་མེད་ཀྱི་རྣལ་འབྱོར་པ་ཆེན་པོར་གྱུར་པ་དེ་ཉིད་ཀྱི་ཞལ་སློབ་གཙོ་བོར།རྡོ་གྲུབ་ཆེན་རིན་པོ་ཆེ།གཏེར་སྟོན་བསོད་རྒྱལ།རྫོགས་སྤྲུལ་ལྔ་པ།དགེ་མང་སྐྱབས་མགོན།མཁན་པོ་པད་རྡོར།ཀཿཐོག་སི་ཏུ་རིན་པོ་ཆེ།ཞེ་ཆེན་རྒྱལ་ཚབ་སྤྲུལ་སྐུ།ཞེ་ཆེན་རབ་འབྱམས།དཔལ་ཡུལ་རྒྱ་སྤྲུལ།དཔལ་ཡུལ་ཀརྨ་ཡང་སྤྲུལ།དཔལ་སྤུངས་སི་ཏུ་པདྨ་དབང་མཆོགགླིང་རྗེ་དྲུང༌།དགེ་མང་དབོན་བསྟན་འཛིན་ནོར་བུ།རྫ་མུ་ར་སྤྲུལ་སྐུ།མཁན་ཡོན་ཏན་རྒྱ་མཚོ།བླ་མ་ལུང་རྟོགས།ཨ་འཛོམས་འབྲུག་སྤྲུལ།རྟོགས་ལྡན་ཤཱཀྱ་ཤྲཱི།ངོར་དཔོན་སློབ།དགུ་རོང་སྤྲུལ་སྐུ་སོགས་ས་དགེ་བཀའ་རྙིང་གི་མཁས་ཆེན་དམ་པ་རྣམས་དང༌།ས་སྐྱོང་སྡེ་དགེ་རྒྱལ་པོ་དང༌།གླིང་ཚང་རྒྱལ་པོ་སོགས་བོད་ཀྱི་དཔོན་རིགས་རྣམས་དང༌།འབྱོར་ལྡན་བསྟན་པའི་སྦྱིན་བདག་མང་པོ་རྣམས་ཀྱི་བླ་མར་གྱུར་པ་རེད།